บลจ.ฟินันซ่าออกกองทุน3เดือนชู1.95%
บลจ.ฟินันซ่า เปิดขายกองทุนใหม่ลงทุนตราสารหนี้ในประเทศ อายุ 3 เดือน รอจังหวะดอกเบี้ยขาขึ้น พร้อมจ่ายผลตอบแทน 1.95% ต่อปี
25 ม.ค. 2554

บลจ.ฟินันซ่า เปิดขายกองทุนใหม่ลงทุนตราสารหนี้ในประเทศ อายุ 3 เดือน รอจังหวะดอกเบี้ยขาขึ้น พร้อมจ่ายผลตอบแทน 1.95% ต่อปี
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า  เปิดเผยว่าหลังการปรับขึ้นดอกเบี้ยนโยบายเป็น 2.25% ส่งผลให้อัตราผลตอบแทนของพันธบัตรรัฐบาลและตราสารหนี้ระยะสั้นปรับตัวเพิ่มขึ้น  ดังนั้น หลังจากนี้คาดว่านักลงทุนจะยังคงเน้นไปในตราสารที่มีอายุคงเหลือสั้น (ไม่เกิน1 ปี) เพื่อรอดูจังหวะการลงทุนในภาวะดอกเบี้ยขาขึ้น บริษัทจึงได้ออกกองทุนเปิดฟินันซ่าตราสารหนี้ 3M2 (FAMFIX3M2) ซึ่งเป็นกองทุนรวมตราสารแห่งหนี้ อายุประมาณ 3 เดือน มูลค่าโครงการ 300 ล้านบาท เสนอขายระหว่างวันที่ 25 ม.ค. – 1 ก.พ.54 โดยให้ผลตอบแทนประมาณ 1.95% ต่อปี ผู้ที่สนใจสามารถจองซื้อขั้นต่ำ 2,000 บาท
กองทุน FAMFIX3M2 จะเน้นการลงทุนในระยะสั้น ที่ให้ผลตอบแทนสูงในสภาวะทิศทางดอกเบี้ยอยู่ในช่วงขาขึ้น โดยจะนำเงินไปลงทุนในตราสารภาครัฐ และตราสารแห่งหนี้ที่เสนอขายในประเทศ เท่านั้น  โดยบริษัทคาดว่าจะลงทุนใน ตั๋วเงินพันธบัตรธนาคารแห่งประเทศไทยหรือตั๋วเงินคลัง, ตั๋วเงินธนาคารทิสโก้ (A), ตั๋วเงินธนาคารนครหลวงไทย ,ธนาคารสแตนดาร์ดชารต์เตอร์(ไทย) ,ธนาคารดอยซ์แบงค์ (ไทย), ธนาคารไทยเครดิตเพื่อรายย่อย ,  ธนาคารกรุงไทย (AA) , ธนาคารกรุงศรีอยุธยา (A-), ตั๋วเงินบริษัทฟินันซ่า จำกัด (BBB)
ทั้งนี้ เนื่องจากแนวโน้มเศรษฐกิจภายในประเทศมีการฟื้นตัวอย่างชัดเจน เชื่อว่าจะเป็นปัจจัยสำคัญที่จะช่วยสร้างผลตอบแทนให้กับนักลงทุนได้เป็นอย่างดี  โดยคาดว่าสถานการณ์ของอัตราดอกเบี้ยในประเทศไทยกำลังอยู่ในช่วงของการปรับตัวสูงขึ้นด้วย 
นายธีรพันธุ์  กล่าวว่า สำหรับนักลงทุนที่ต้องการพักเงินในตราสารที่มีความเสี่ยงต่ำ สภาพคล่องสูง สามารถทำการซื้อ-ขาย ได้ทุกวันทำการ บริษัทฯ ขอแนะนำเปิดกองทุนฟินันซ่าเพิ่มพูนทรัพย์ (FAM VF) ซึ่งเป็นกองทุนตลาดเงินที่บริษัทเปิดเมื่อปีที่ผ่านมา ขนาดกองทุนอยู่ที่ 715 ล้านบาท โดยกองทุนจะลงทุนในเงินฝาก ตราสารหนี้ภาครัฐ ตราสารหนี้ภาคสถาบันการเงินในประเทศ ที่มีกำหนดการชำระคืนเมื่อทวงถาม หรือมีอายุสัญญา หรือจะครบกำหนดชำระคืนไม่เกิน 1 ปี ปัจจุบัน ณ วันที 21 ม.ค.54 ให้ผลตอบแทนหลังหักค่าใช้จ่ายได้อยู่ที่ 1.60% ต่อปี